Թալիբան շարժման մեջ առկա է պառակտում
Քաղաքացիական անձանց զոհերի թիվը աճել է Աֆղանստանում՝ կապված Թալիբանի ակտիվացման հետ: ՄԱԿ-ի տրամադրած տվյալների համաձայն, 3 հազար 500 մարդ զոհվել է, 8 հազարը՝ վիրավորվել։Սակայն փորձագետների կարծիքով, թալիբների շրջանում առկա է պառակտում, որը հույս է ներշնչում, որ խաղաղությունը հնարավոր է վերականգնել
Քաբուլում և Աֆղանստանի այլ վայրերում շարունակվում են մահապարտ ահաբեկիչների հարձակումները: «Հազարավոր խաղաղ աֆղանստանցիների սպանությունը չափազանց ցավալի է, որը պետք է կանխվի»,- ասում է Աֆղանստանի հարցով ՄԱԿ-ի հատուկ ներկայացուցիչ Թադամիչի Յամամատոն: Չնայած շարունակվող բռնություններին՝ որոշ փորձագետներ գտնում են, որ առկա է խաղաղության վերականգման հնարավորություն: Վերջին հետազոտությունները, հիմնված թալիբների ներսում անցկացված հարցումների վրա, ցույց են տալիս, որ Թալիբանում առկա է պառակտում տարբեր խմբերի միջև: Դրա վերաբերյալ զեկույցի համահեղինակն է պրոֆեսոր Թեո Ֆարելը։ «Թալիբների հրամանատարները օգտագործում էին մահապարտ ահաբեկիչներին իրենց վարկանիշի համար, ուստի թալիբների զգալի հատվածը շարունակում է նվիրված մնալ իրենց պայքարին: Սակայն ամեն դեպքում այստեղ առկա է հնարավորություն՝ խաղաղություն հաստատելու համար»,-ասում է պրոֆեսոր Ֆարելը: Այդ հնարավորությունը թալիբների ղեկավարության պառակտվածության մեջ է: «Նրանց նոր առաջնորդը՝ Ախունդզադա Հայբաթուլան դիտարկվում է որպես թույլ առաջնորդ: Շատերը գտնում են, որ նա ձևականորեն նշանակված մարդ է: Իրական իշխանությունը Թալիբանում ուրիշի ձեռքերում է, ուստի կա կարծիք, որ շարժումը զերծ է առաջնորդից»,- ասում է Ֆարելը: Ոչ պաշտոնական բանակցություններ այժմ ընթանում են կառավարության ու թալիբների առաջնորդների միջև: Պաշտոնական բանակցություններ սկսելու համար թալիբների նախապայմանն է, որ ՆԱՏՕ-ի գլխավորած 13 հազարանոց զորքերը դուրս բերվեն Աֆղանստանից: Դեկտեմբերին Աֆղանստանի նախագահ Աշրաֆ Ղանին մեղադրել էր Պակիստանին ռազմական խմբավորումների դեմ չպայքարելու համար, ինչի արդյունքում արյունահեղությունը Աֆղանստանում շարունակվում է: Իսլամաբադը հերքում է մեղադրանքները: «Որոշ մարդիկ շարունակում են օժանդակել կամ հանդուրժել այս ահաբեկչական ցանցերին: Ինչպես ասել է Թալիբան շարժման կարևոր դեմքերից մեկը՝ մոլլա Կակազադան, եթե Պակիստանում իրենց զիինյալները չվերականգնվեն, նրանք մեկ ամիս էլ չեն դիմանա»,- հայտարարել է Աֆղանստանի նախագահը։ Ֆարելի կարծիքով, պետք է շրջանցել թալիբների գլխավոր առաջնորդներին և ուղիղ խոսել ավելի ստորին օղակի հրամանատարների հետ՝ հակամարտությունը դադարեցնելու համար: